[pic] | EUROOPAN YHTEISÖJEN KOMISSIO |

Bryssel 27.1.2005

KOM(2005) 18 lopullinen

Ehdotus:

NEUVOSTON PÄÄTÖS

AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehtyyn päätökseen 2002/148/EY sisältyvien toimenpiteiden soveltamiskauden jatkamisesta

(komission esittämä)

PERUSTELUT

1. Euroopan unionin neuvosto päätti 18. helmikuuta 2002 toteuttaa Zimbabwen vastaisia aiheellisia toimenpiteitä[1] AKT–EY-kumppanuussopimuksen 96 artiklan nojalla käytyjen neuvottelujen[2] päätteeksi. Näitä toimenpiteitä olivat budjetti- ja hanketuen keskeyttäminen sekä yhdeksännen EKR:n maaohjelman allekirjoittamisen lykkääminen. Sen sijaan toimenpiteillä ei puututa humanitaarisen avun ja väestöä suoraan tukevien, erityisesti sosiaalialan sekä demokratiaa, ihmisoikeuksien kunnioittamista ja oikeusvaltiota edistävien hankkeiden rahoitukseen. Samoin keskeytettiin AKT–EY-kumppanuussopimuksen liitteessä II olevan, juoksevia maksuja ja pääomanliikkeitä koskevan 12 artiklan soveltaminen siltä osin kuin rajoittavien lisätoimenpiteiden soveltaminen ja erityisesti varojen jäädyttäminen sitä edellyttävät.

2. Toimenpiteiden käyttöönoton syyksi ilmoitettiin ihmisoikeuksien sekä mielipiteen, yhdistymisen ja rauhanomaisen kokoontumisen vapauden vakavat rikkomiset. Näitäkin välittömämpi syy oli Zimbabwen hallituksen yritys estää vapaat ja rehelliset vaalit epäämällä kansainvälisten vaalitarkkailijoiden ja tiedotusvälineiden maahanpääsy.

3. Helmikuun 18. päivänä 2002 tehdyn päätöksen 2 artiklan 3 kohdan mukaisesti toimenpiteitä sovelletaan 12 kuukauden ajan. Saman säännöksen mukaan toimenpiteet kumotaan, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voidaan taata.

4. Ottaen huomioon, että Zimbabwen hallitus jatkoi AKT–EY-kumppanuussopimuksen 9 artiklassa tarkoitettujen olennaisten osien rikkomista ja että olosuhteet maassa eivät olleet otolliset ihmisoikeuksien, demokratian periaatteiden ja oikeusvaltioperiaatteen kunnioittamiselle, neuvosto päätti kahteen otteeseen, 18. helmikuuta 2003[3] ja 19. helmikuuta 2004[4]jatkaa Zimbabwen vastaisten toimenpiteiden soveltamista 12 kuukaudella 20. helmikuuta 2004 ja 20. helmikuuta 2005 asti.

5. Helmikuun 2004 jälkeen ei ole tapahtunut edistystä 96 artiklan nojalla käydyissä neuvotteluissa käsiteltyjen viiden asiakohdan osalta eikä Zimbabwen hallitus ole sitoutunut tilanteen korjaamiseen tai osoittanut valmiutta hyväksyä vertailukohtia kyseiselle viidelle ydinkysymykselle rakentuvan vuoropuhelun yhtymäkohdiksi ja käytännön toimiksi edistyksen mittaamiseen. Päinvastoin, Zimbabwessa vallitseva tilanne on erittäin huolestuttava, ja useisiin Hararessa sijaitsevien ulkomaanlähetystöjen päälliköiden laatimiin raportteihin[5] sisältyy yksityiskohtaista tietoa siitä, kuinka tilanne on joko pysynyt muuttumattomana tai joillain aloilla jopa heikentynyt.

6. Voimassa oleva soveltamisaika päättyy vain kuukautta ennen järjesteillä olevia parlamenttivaaleja[6]. Tämä seikka kävisi perusteesta lykätä EU:n kantaa asiaan vaalien jälkeiseen aikaan. Näin EU saisi lisäaikaa miettiä kantaansa vaalienjälkeisen tilanteen perusteellisen analyysin pohjalta, mikä olosuhteista riippuen voisi johtaa neuvottelujen uudelleen aloittamiseen Zimbabwen hallituksen kanssa.

7. Koska edistystä ei ole tapahtunut eikä Zimbabwen hallitus ole antanut minkäänlaisia sitoumuksia, soveltamisajan jatkaminen toistamiseen 12 kuukaudella olisi perusteltua vuosien 2003 ja 2004 tapaan. Parlamenttivaalit huomioon ottaen ehdotetaan kuitenkin, että neuvoston päätöksen soveltamista jatketaan 31. heinäkuuta 2005 asti. Koska ehdotettu päätös koskee ainoastaan voimassa olevien aiheellisten toimenpiteiden soveltamisen jatkamista ilman sisältömuutoksia, AKT–EU-kumppanuussopimuksen 96 artiklaan perustuvien neuvottelujen uudelleen aloittaminen Zimbabwen hallituksen kanssa ei ole tarpeen.

8. Toimenpiteitä tarkastellaan jatkuvasti, ja ne olisi kumottava heti, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voidaan taata.

Ehdotus:

NEUVOSTON PÄÄTÖS

AKT–EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehtyyn päätökseen 2002/148/EY sisältyvien toimenpiteiden soveltamiskauden jatkamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan,

ottaa huomioon Cotonoussa 23 päivänä kesäkuuta 2000 allekirjoitetun AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn sisäisen sopimuksen[7], sellaisena kuin sitä sovelletaan väliaikaisesti jäsenvaltioiden hallitusten edustajien 18 päivänä syyskuuta 2000 tekemällä päätöksellä[8], ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

(1) Neuvoston päätöksellä 2002/148/EY[9] päätettiin AKT–EY-kumppanuussopimuksen 96 artiklan 2 kohdan c alakohdan mukaiset neuvottelut Zimbabwen kanssa ja toteutettiin kyseisen päätöksen liitteessä eritellyt aiheelliset toimenpiteet.

(2) Päätöksen 2003/112/EY[10] 1 artiklalla 20 päivään helmikuuta 2004 jatkettujen, päätöksen 2002/148/EY 2 artiklassa tarkoitettujen toimenpiteiden soveltamista on päätöksellä 2004/157/EY[11] jatkettu 12 kuukaudella. Päätöksen 2004/157/EY 1 artiklan mukaisesti toimenpiteiden soveltaminen lopetetaan 20 päivänä helmikuuta 2005.

(3) Zimbabwen hallitus ei edelleenkään kunnioita AKT–EY-kumppanuussopimuksen 9 artiklassa esitettyjä olennaisia osia, eivätkä Zimbabwessa vallitsevat olosuhteet takaa ihmisoikeuksien, demokratian periaatteiden ja oikeusvaltioperiaatteen toteutumista.

(4) Sen vuoksi toimenpiteiden soveltamiskautta pitäisi jatkaa,

ON PÄÄTTÄNYT SEURAAVAA:

1 artikla

Jatketaan päätöksen 2003/112/EY 1 artiklalla 20 päivään helmikuuta 2004 ja päätöksen 2004/157/EY 1 artiklalla 20 päivään helmikuuta 2005 jatkettujen, päätöksen 2002/148/EY 2 artiklassa tarkoitettujen toimenpiteiden soveltamista 31 päivään heinäkuuta 2005. Toimenpiteet ovat jatkuvan tarkastelun alaisia.

Tämän päätöksen liitteenä oleva kirje osoitetaan Zimbabwen presidentille.

2 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä .

Tehty Brysselissä

Neuvoston puolesta

Puheenjohtaja

LIITE

Bryssel

KIRJE ZIMBABWEN PRESIDENTILLE

Euroopan unioni pitää AKT–EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen ovat kumppanuussopimuksen olennaisia osia ja muodostavat siten suhteidemme perustan.

Euroopan unioni ilmoitti Teille 19. helmikuuta 2002 päivätyllä kirjeellä päätöksestään päättää AKT–EY-kumppanuussopimuksen 96 artiklan nojalla käydyt neuvottelut ja toteuttaa eräitä sopimuksen 96 artiklan 2 kohdan c alakohdassa tarkoitettuja aiheellisia toimenpiteitä.

Edelleen Euroopan unioni ilmoitti Teille 19. helmikuuta 2003 ja 19. helmikuuta 2004 päivätyillä kirjeillä päätöksistään olla lopettamatta asianomaisten aiheellisten toimenpiteiden soveltamista ja jatkaa soveltamiskautta ensin 20. helmikuuta 2004 ja sitten 20. helmikuuta 2005 asti.

Nyt kun edellisestä kirjeestä on kulunut 12 kuukautta Euroopan unioni katsoo, että Zimbabwessa ei edelleenkään noudateta demokratian periaatteita ja että maan hallitus ei ole saavuttanut edistystä neuvoston 18. helmikuuta 2002 tekemässä päätöksessä tarkastelluilla aloilla (poliittisten väkivaltaisuuksien loppuminen; vapaat ja rehelliset vaalit; tiedotusvälineiden vapaus; oikeuslaitoksen riippumattomuus; maatilojen laittomien valtausten loppuminen).

Edellä esitetyn perusteella Euroopan unioni katsoo, ettei aiheellisia toimenpiteitä voida kumota, ja se on päättänyt jatkaa niiden soveltamista, kunnes maassanne on järjestetty maaliskuulle 2005 aiotut parlamenttivaalit.

Euroopan unioni haluaa korostaa pitävänsä äärimmäisenä tärkeänä vapaiden ja rehellisten parlamenttivaalien järjestämistä; se toivookin, että Te ja maanne hallitus teette kaikkenne vapaiden ja rehellisten vaalien järjestämiselle suotuisien olosuhteiden luomiseksi. Tämä mahdollistaisi vuoropuhelun käymisen AKT–EY-kumppanuussopimuksen pohjalta, mikä saattaisi johtaa siihen, että yhdeksännen EKR:n yhteydessä Zimbabwelle laadittu mutta toistaiseksi jäädytetty maaohjelma voitaisiin allekirjoittaa, mikä puolestaan mahdollistaisi sen, että yhteistyövälineitä voitaisiin lähitulevaisuudessa alkaa hyödyntää taas täysimääräisesti.

Kunnioittavasti

Komission puolesta Neuvoston puolesta

[1] Neuvoston päätös 2002/148/EY (EYVL L 50, 21.2.2002, s. 64). Lisäksi (ks. yleisten asioiden neuvoston päätelmät, 18.2.2002) neuvosto otti käyttöön YUTP:n soveltamisalaan kuuluvia kohdennettuja pakotteita [neuvoston yhteinen kanta 2002/145/YUTP ja neuvoston asetus (EY) N:o 310/2002 tietyistä Zimbabwea koskevista rajoittavista toimenpiteistä (EYVL L 50, 21.2.2002, s. 4)].

[2] Sopimuksen 96 artiklaan perustuvat neuvottelut aloitettiin tavoitteena sopia toimenpiteistä, jotka Zimbabwen hallitus toteuttaisi tilanteen korjaamiseksi erityisesti viiden kysymyksen osalta (poliittisten väkivaltaisuuksien virallisen suvaitsemisen lopettaminen; kansainvälisille kumppaneille hyvissä ajoin esitetty kutsu ja esteetön pääsy tulevien vaalien tukemiseksi ja tarkkailemiseksi; joukkotiedotusvälineiden vapauden suojelu, oikeuslaitoksen riippumattomuus ja sen päätösten kunnioittaminen; maatilojen laittomien valtausten lopettaminen).

[3] EUVL L 46, 20.2.2003, s. 25.

[4] EUVL L 50, 20.2.2004, s. 60.

[5] Raportit humanitaarisesta tilanteesta (25.5.2004), Zimbabwen vaaleista (25.5.2004), EU:n kannasta Zimbabwen tuleviin tapahtumiin (3.9.2004) ja kansalaisjärjestöjä koskevasta Zimbabwen lakialoitteesta (2.12.2004).

[6] Vaalit on määrä pitää maaliskuussa 2005, mutta toistaiseksi niistä ei ole annettu virallista ilmoitusta.

[7] EYVL 317, 15.12.2000, s. 376.

[8] EYVL L 317, 15.12.2000, s. 375.

[9] EYVL 50, 21.2.2002, s. 64.

[10] EYVL 50, 20.2.2004, s. 60.

[11] EUVL 46, 20.2.2003, s. 25.